志新遣介致書餽以巴源紙黄甘珠欖大栗鵝鮓枯蝦爲餉戲作長句爲謝
作者：孫覿
朝代：宋

paragraphs: 巴江新搗萬穀皮，禇生粉面膚凝脂。
故人千里持寄我，落筆宛宛天投霓。
綈囊丹果十襲包，爆栗飛燼石火敲。
紅鹽著樹落青子，香霧噀手披黄苞。
蒼鵝無罪見葅醢，苦酒濯之光五采。
蝦跧久已成枯腊，咫尺波濤渺江海。
客舍爭席紛滿前，饋羮不復五漿先。
殷勤重餉有吾子，兩夫擔荷赬其肩。